รมว.ท่องเที่ยว ชูไทยเป็น ASEAN Connect เชื่อมโยง CLMV
รมว.ท่องเที่ยว เผยจำนวนนักท่องเที่ยวเดือน ม.ค.59 (วันที่ 1-12) ขยายตัว 10.78% ชูไทยเป็น ASEAN Connect เชื่อมโยง CLMV-เน้นท่องเที่ยวแบบ 8 กลุ่มจังหวัด (คลัสเตอร์) 
13 ม.ค. 2559

นางกอบกาญจน์ วัฒนวรางกูร รมว.ท่องเที่ยวและกีฬา เปิดเผยว่า สถานการณ์จำนวนนักท่องเที่ยวเดือนมกราคม 2559 (วันที่ 1-12) นักท่องเที่ยวสะสมขยายตัวร้อยละ 10.78 ในวันที่ 12 ม.ค. 2559 มีนักท่องเที่ยวชาวต่างประเทศเดินทางมาประเทศไทยจำนวน 90,235 คน ขยายตัวร้อยละ 12.94 จากช่วงเวลาเดียวกันของปีที่ผ่านมา และจำนวนนักท่องเที่ยวสะสมในระหว่างวันที่ 1 – 12 ม.ค. มีจำนวน 1,108,188 คน ขยายตัวร้อยละ 10.78 จากช่วงเวลาเดียวกันของปีที่ผ่านมา ซึ่งก่อให้เกิดรายได้จากนักท่องเที่ยว 55,321.02ล้านบาท ขยายตัวร้อยละ 9.76จากช่วงเวลาเดียวกันของปีที่ผ่านมา
สำหรับหลักคิดด้านนโยบายสำคัญในการพัฒนาการท่องเที่ยวปี 2559 จะอยู่ใน 3 กรอบคิดใหญ่ตามเป้าหมายที่เน้นผลระดับพื้นที่คือ 1) ต้องสร้างการท่องเที่ยวให้ยั่งยืน เน้นคุณภาพ เพิ่มมูลค่าโดยปรัชญาเศรษฐกิจพอเพียง (สร้างสมดุล เศรษฐกิจ สังคม และสิ่งแวดล้อม) 2) ต้องกระจายรายได้ ลดความเหลื่อมล้ำ และ 3)ต้องปลูกจิตสำนึกรักบ้านเกิด สร้างความภาคภูมิใจในท้องถิ่นตนให้ดูแลรักษาภูมิลำเนา รักและเข้าใจประเทศไทยด้วยเป้ารายได้ไม่ต่ำกว่า 2.3 ล้านล้านบาทในปีนี้
ทั้งนี้ในเชิงของแนวทางปฏิบัติด้านการสร้างคุณภาพการท่องเที่ยวไทย พบว่าการท่องเที่ยววิถีไทยยังคงได้รับการตอบรับเป็นอย่างดีทั้งจากตลาดในและต่างประเทศ ดังนั้น ปี 2559จะเน้นเดินหน้านโยบายนี้ต่อไปเช่นเดียวกับการชูจุดยืนเป็นศูนย์กลางสุขภาพนานาชาติที่จะมีความชัดเจนยิ่งขึ้น รวมถึงการท่องเที่ยวทางน้ำ การเป็น Sports Destination แห่งสำคัญของโลก และการเป็น Sports Tourism ที่โดดเด่นในกีฬาที่มีชื่อเสียงของไทย เช่นปั่นจักรยาน และวิ่งมาราธอน
สำหรับในปีนี้ปฏิทินสำคัญของการท่องเที่ยวเชิงรุกของไทยคือ การดึงไฮไลท์สำคัญในการชู ASEAN Connect ไปยังกลุ่มประเทศ CLMV และชาติอาเซียนอื่นๆ เพื่อย้ำว่าไทยเป็นศูนย์กลางการท่องเที่ยวของภูมิภาคและการสร้างสมดุลเศรษฐกิจกระจายรายได้สู่ท้องถิ่นได้อย่างแท้จริง
“ปีนี้เราชูการท่องเที่ยวแบบ 8 กลุ่มจังหวัด (คลัสเตอร์) ให้ชัดเจนมากขึ้น เราจะย้ำแผนที่การเดินทางระหว่างไทยในกลุ่มจังหวัดต่างๆเพื่อจะเชื่อมโยงไปยังกลุ่มประเทศ CLMV กัมพูชา ลาว เมียนมาร์ และเวียดนาม โดยเป็นกลุ่มประเทศที่เศรษฐกิจกำลังเติบโตและมีผู้ประกอบการ SMEs ไทย มีศักยภาพในการขยายตลาดได้สูงโดยจะครอบคลุมธุรกิจท่องเที่ยว และธุรกิจบริการสุขภาพเน้นตั้งเป้าเปิดประตูชายแดนสู่การเป็นศูนย์กลางการท่องเที่ยวระดับภูมิภาค เพราะสามารถตอบโจทย์การท่องเที่ยวเพื่อการเชื่อมโยงได้อย่างกว้างขวางไม่ว่าจะเป็นไทย-กัมพูชา-เวียดนาม, ไทย-เวียดนาม, ไทย-ลาว,จีนตอนใต้-ลาว-ไทย-เมียนมาร์, ส่งเสริมการท่องเที่ยวด้วยระบบ QR Code รวมถึงต้องเน้นเรื่องความคืบหน้าในด้านข้อตกลงในอาเซียนด้านบุคลากรวิชาชีพท่องเที่ยว (ASEAN MRA on Tourism Professionals)ให้มากขึ้น”นางกอบกาญจน์ กล่าวย้ำ
ส่วนนโยบายการกระจายรายได้ ได้แก่ 12 เมืองต้องห้าม..พลาด พลัส, Intelligence Center &amp; Tourism Gateway และแนวนโยบายลดความเหลื่อมล้ำคือการท่องเที่ยวชุมชน สำหรับนโยบาย ปลูกจิตสำนึกรักบ้านเกิด เจ้าบ้านน้อย มัคคุเทศก์  บูรณาการ จะเน้นความร่วมมือระหว่างภาครัฐ ภาคเอกชน และภาคประชาคมเข้าด้วยกันซึ่งในปี 2559 ตัวเลขการเติบโตเศรษฐกิจจะต้องลึกและมีรายละเอียดในเชิงพื้นที่มากขึ้น